b'\n_START_ARTICLE_\nPer\xc3\xa4niemen kasino\n_START_PARAGRAPH_\nPer\xc3\xa4niemen kasino on historiallinen rakennus Kuopion V\xc3\xa4in\xc3\xb6l\xc3\xa4nniemell\xc3\xa4. _NEWLINE_Vuonna 1861 kuopiolainen ravintoloitsija M. Dahlstr\xc3\xb6m perusti Per\xc3\xa4niemelle, entisen haudankaivajan virkatontille kes\xc3\xa4ravintolan, jolle antoi nimen V\xc3\xa4in\xc3\xb6l\xc3\xa4. Nimi laajeni my\xc3\xb6hemmin k\xc3\xa4sitt\xc3\xa4m\xc3\xa4\xc3\xa4n koko nieme\xc3\xa4, jota nyky\xc3\xa4\xc3\xa4n kutsutaan V\xc3\xa4in\xc3\xb6l\xc3\xa4nniemeksi._NEWLINE_Alkuper\xc3\xa4inen Per\xc3\xa4niemen kasino rakennettiin 1861, viereisen uimalan luona sijainneen kylpyl\xc3\xa4laitoksen (1814\xe2\x80\x931951) k\xc3\xa4ytt\xc3\xa4jien tarpeista. Osa kylpyl\xc3\xa4vieraista ja kaupunkilaisista tarvitsi virkist\xc3\xa4yty\xc3\xa4kseen kivenn\xc3\xa4isvesien lis\xc3\xa4ksi muitakin juomia ja paikasta kehittyi Kuopion silm\xc3\xa4\xc3\xa4tekevien ihmisten suosittu illanviettopaikka. _NEWLINE_Vuonna 1882 kylpyl\xc3\xa4n l\xc3\xa4heisyyteen rakennettiin huvila- ja teatterirakennus, johon tuli my\xc3\xb6s ymp\xc3\xa4ri vuoden toimiva ravintola. Teatterirakennuksen valmistuttua kasinon paikalla ollut alkuper\xc3\xa4inen kes\xc3\xa4ravintola rapistui ja vuonna 1897 maistraatti m\xc3\xa4\xc3\xa4r\xc3\xa4si sen purettavaksi, "muodoltaan ep\xc3\xa4onnistuneena ja rappeutuneena" ja kaupunki yhdess\xc3\xa4 matkailuyhdistyksen kanssa alkoi kaavailla uutta ravintolarakennusta entisen paikalle. Samassa yhteydess\xc3\xa4 niemeen rakennettiin pieni\xc3\xa4 huvimajoja. Suunnittelijaksi valittiin arkkitehti J. Eskil Hindersson ja nykyinen kasino otettiin k\xc3\xa4ytt\xc3\xb6\xc3\xb6n vuonna 1902._NEWLINE_Kasinolle asennettiin Kuopion ensimm\xc3\xa4inen puhelin 1919 (kyltti 1988, V\xc3\xa4in\xc3\xb6 L\xc3\xa4tti) ja sinne asennettiin s\xc3\xa4hk\xc3\xb6t 1948. Sodan aikana kasinon yl\xc3\xa4kerran n\xc3\xa4k\xc3\xb6alaparveke purettiin ja katolla sijaitsi ilmatorjuntatykki. Vuonna 1971 Kansalliskauppa laajensi salin nykyiseen muotoonsa (arkkitehtina Kaj Michael). T\xc3\xa4ll\xc3\xb6in kasinon ymp\xc3\xa4ri kiert\xc3\xa4v\xc3\xa4 kuisti yhdistettiin saliin ja salia laajennettiin nykyisen matalan osan verran. Kasino on asemakaavassa merkitty suojelukohteeksi. Per\xc3\xa4niemen kasino jatkaa kylpyl\xc3\xa4n aikaisia kes\xc3\xa4ravintolaperinteit\xc3\xa4 entiseen tapaan ja toimii nyky\xc3\xa4\xc3\xa4n kes\xc3\xa4- ja tilausravintolana.'